Document ID: 32002R0622

Komission asetus (EY) N:o 622/2002,
annettu 11 päivänä huhtikuuta 2002,
määräaikojen säätämisestä tietojen toimittamiselle niiden elintarvikkeissa käytettävien aromiaineiden arvioimista varten, joilla on määrätty kemiallinen koostumus
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikkeissa käytettyjä tai käytettäväksi tarkoitettuja aromiaineita koskevan yhteisön menettelyn määräämisestä 28 päivänä lokakuuta 1996 annetun Euroopan parlamentin ja neuvoston asetuksen (EY) N:o 2232/96(1), ja erityisesti sen 4 artiklan 1 kohdan,
sekä katsoo seuraavaa:
(1) Asetuksella (EY) N:o 2232/96 säädetään niiden aromiaineiden luettelosta, joiden käyttö on sallittua siten, että kaikki muut aineet ovat kiellettyjä. Luettelo on laadittava elintarvikkeissa käytettävien aromiaineiden arvioinnin jälkeen.
(2) Mainitun asetuksen mukaisesti hyväksyttiin elintarvikkeissa käytettyjä aromiaineita koskeva luettelo komission päätöksellä 1999/217/EY(2), sellaisena kuin se on viimeksi muutettuna päätöksellä 2002/113/EY(3).
(3) Luettelossa mainittujen aineiden arvioimiseksi tarvittavat tiedot määriteltiin komission asetuksessa (EY) N:o 1565/2000(4), jossa vahvistetaan arviointiohjelma päätöksessä 1999/217/EY luetelluille aromiaineille, joilla on määrätty kemiallinen koostumus.
(4) Asetuksen (EY) N:o 1565/2000 3 artiklassa määritellään tiedot, jotka henkilön, joka vastaa aromiaineen saattamisesta markkinoille, on toimitettava arviointiohjelmaa varten. Jos jostakin aineesta ei ole saatavilla tietoja yhden vuoden kuluessa mainitun asetuksen antamisesta, komissiolle on ilmoitettava, milloin tiedot voidaan toimittaa.
(5) Arviointiohjelman ensimmäisen vuoden aikana henkilöt, jotka vastaavat luetteloon sisältyvän aromiaineen saattamisesta markkinoille, ovat Euroopan aromi- ja hajusteaineyhdistyksen kautta toimittaneet tietoja osasta päätöksessä 1999/217/EY luetelluista aineista ja ilmoittaneet komissiolle päivämäärät, jolloin jäljellä olevien aineiden tiedot voidaan toimittaa.
(6) Jotta arviointiprosessi sujuisi joustavasti, komissio vahvistaa nyt määräajat asetuksen (EY) N:o 1565/2000 3 artiklan 1 kohdassa tarkoitettujen tietojen toimittamista varten.
(7) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
1. Komission asetuksen (EY) N:o 1565/2000 3 artiklan 3 kohdan mukaisesti vaadittavien, aromiaineita koskevien tietojen toimittamisen määräajat vahvistetaan liitteessä.
2. Komissio voi pidentää määräaikaa, jos henkilö, joka vastaa aromiaineen saattamisesta markkinoille, esittää perustellun pyynnön. Pyyntö on esitettävä ennen määräajan umpeutumista.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä huhtikuuta 2002.

Labels: 1
17
0
3
12